樂道歌
作者：道吾和尚
朝代：唐

paragraphs: 樂道山僧縱性多，天迥地轉任從他。
閑臥孤峯無伴侶，獨唱無生一曲歌。
無生歌，出世樂，堪笑時人和不著。
暢情樂道過殘生，張三李四渾忘卻。
大丈夫，須氣槩，莫順人情莫妨礙。
汝言順即是菩提，我謂從來自相背。
有時憨，有時癡，非我途中爭得知。
特達一生常任運，野客無鄉可得歸。
今日山僧只遮是，元本山僧更若爲。
探祖機，空王子，休似浮雲勿隈倚。
自古長披一衲衣，曾經幾度遭寒暑，不是真，不是僞，打鼓樂神施拜跪。
明明一道漢江雲，青山淥水不相似。
稟性成，無揩改，結角羅紋不相礙。
或運慈悲喜捨心，或即逢人以棒闓。
慈悲恩愛落牽纏，棒打交伊破恩愛。
報乎月下旅中人，若有恩情吾爲改。
（見《景德傳燈錄》卷三十）。